ส่งท้ายปี  OTOP CITY 2022 มอบความสุขจากภูมิปัญญาส่งต่อคุณค่าจากฝีมือคนไทย
นายสุทธิพงษ์ จุลเจริญ ปลัดกระทรวงมหาดไทย เปิดเผยถึงการจัดงาน OTOP CITY 2022 ภายใต้แนวคิด “มอบความสุขจากภูมิปัญญา ส่งต่อคุณค่าจากฝีมือคนไทย” โดยระบุว่า รัฐบาลให้ความสำคัญในการสร้างงาน สร้างอาชีพ สร้างรายได้ของประชาชน จึงขยายผลและสนับสนุนให้มีโครงการหนึ่งตำบล หนึ่งผลิตภัณฑ์  หรือ OTOP และมีการพัฒนายกระดับผลิตภัณฑ์ OTOP มาอย่างต่อเนื่อง ทำให้ปัจจุบันมีผลิตภัณฑ์ OTOP กว่า 100,000 ผลิตภัณฑ์ ช่วยยกระดับคุณภาพของชีวิตผู้ประกอบการ OTOP ที่กระจายอยู่ในทุกชุมชนทั่วทั้งทุกภาคของประเทศไทยการจัดงาน OTOP ครั้งนี้ จะรวบรวมสินค้าของดีทั่วไทย ที่สามารถเลือกซื้อ  เลือกหา มาเป็นของใช้ตัวเอง หรือนำไปเป็นของขวัญของฝากในเทศกาลส่งท้ายปีเก่า ต้อนรับปีใหม่ อีกทั้งยังได้อุดหนุนชุมชน เป็นกำลังใจให้ผู้ประกอบการผลิตสินค้าที่หลากหลายเพิ่มมากขึ้น ตั้งเป้ามีรายได้หมุนเวียนไม่น้อยกว่า 500 ล้านบาทสำหรับจัดงาน OTOP CITY 2022 จะแบ่งเป็นโซนที่น่าสนใจ เช่น โชนนิทรรศการเฉลิมพระเกียรติ พระบาทสมเด็จพระเจ้าอยู่หัว โซน OTOP Trader จังหวัดและประเทศไทย โซนแสดงและจำหน่ายผลิตภัณฑ์ OTOP 3 - 5 ดาว กว่า 2,000 บูธ  โซนโอทอปชวนชิมมากกว่า 160 ร้านค้าทั่วประเทศ และโซนไฮไลท์ภายในงานที่ห้ามพลาด ได้แก่ โซนศิลปิน OTOP ที่จัดแสดงและจำหน่ายผลิตภัณฑ์จากศิลปิน OTOP กว่า 60 ราย โซนชุมชนท่องเที่ยว OTOP นวัตวิถี 4 ภาค โซนผ้าไทยใส่ให้สนุก และโซน First Lady จัดแสดงผ้าที่มีอัตลักษณ์และเอกลักษณ์ของแต่ละจังหวัด ประชาชนสามารถเข้าร่วมงานได้ตั้งแต่วันที่ 17-25 ธันวาคมนี้ รวม 9 วัน  9 คืน ที่บริเวณชาเลนเจอร์ 1 - 3 ศูนย์แสดงสินค้าและการประชุมอิมแพ็ค เมืองทองธานี